**Obrázok, na ktorom je písmo, grafika, logo, grafický dizajn

Automaticky generovaný popis*Obrázok, na ktorom je tmavopurpurová, lila (farba), ružová, gaštanovočervená

Automaticky generovaný popisObrázok, na ktorom je pestrofarebnosť, lila (farba), vzor, tmavopurpurová

Automaticky generovaný popis***

**Večerná pobožnosť**

***Obrázok, na ktorom je tmavopurpurová, lila (farba), ružová, gaštanovočervená

Automaticky generovaný popis***

***Obrázok, na ktorom je pestrofarebnosť, lila (farba), vzor, tmavopurpurová

Automaticky generovaný popis***

**Úvod**

*Liturg:* V mene Boha: Otca, Syna i Ducha Svätého.

*Zhromaždenie:* **Amen.**

*Liturg: „*Len v Bohu sa moja duša upokojí, lebo od neho je moja nádej.“ – týmito slovami sa modlil biblický žalmista.

Poďme sa aj my na konci dnešného dňa zveriť Bohu a nájsť v ňom odpočinok. Mlčme v jeho prítomnosti a žiadajme o úprimný a jasný pohľad do svojho vnútra.

Sme pozvaní zamyslieť sa nad dneškom. *(Ticho)*

Ďakujeme za všetko, čo dnes bolo dobré. *(Ticho)*

Zverujeme Bohu to, v čom sme zlyhali, a prosíme ho o odpustenie toho, v čom sme sa previnili. *(Ticho)*

Aj svoje plány na zajtrajšok zverujeme Bohu. *(Ticho)*

**Večerná pieseň na úvod**

**Žalm** (Žalm 27)

*Liturg:* Očakávaj Hospodina! Buď silný! Nech je pevné tvoje srdce.

Očakávaj Hospodina!

*Všetci:* **Očakávaj Hospodina! Buď silný! Nech je pevné tvoje srdce.**

**Očakávaj Hospodina!**

*Striedavo dve skupiny:*

Hospodin je moje svetlo a moja spása.\*

Koho sa mám báť?

Hospodin je útočisko môjho života.\*

Pred kým sa mám triasť?

Keď sa ku mne priblížili zlosynovia, aby ma zhltli,\*

vtedy sa moji utláčatelia a nepriatelia potkli a padli.

Aj keby sa proti mne postavil vojenský tábor, nezľakne sa moje srdce.\*

Aj keby sa proti mne strhla vojna, stále budem dúfať.

Len jedno som žiadal od Hospodina, len o to sa snažím,\*

aby som smel bývať v jeho dome po všetky dni svojho života,

aby som mohol rozjímať o dobrote Hospodina\*

a obdivovať jeho chrám.

Veď ma schová vo svojom úkryte v deň pohromy.\*

Ukryje ma v skrýši svojho stanu, postaví ma vysoko na skalu.

Už teraz pozdvihne moju hlavu nad nepriateľov vôkol mňa.\*

V jeho stane prinesiem obety s plesaním.

Spievať a hrať budem Hospodinovi.

Počúvaj, Hospodin, môj hlas, keď volám,\*

zmiluj sa nado mnou a vypočuj ma!

Moje srdce ti pripomína tvoje slová: „Hľadajte moju tvár!“\*

Hľadám tvoju tvár, Hospodin.

Neskrývaj svoju tvár predo mnou!\*

Neodvracaj sa v hneve od svojho služobníka!

Ty si mi pomáhal.\*

Nezavrhni a neopusť ma, Bože mojej spásy!

Keby ma otec i matka opustili,\*

Hospodin by sa ma ujal.

Hospodin, ukáž mi svoju cestu!\*

Navzdory mojim protivníkom veď ma po priamom chodníku.

Nevydaj ma napospas utláčateľom,\*

veď sa proti mne postavili falošní svedkovia; srší z nich krutosť.

Napriek tomu verím,\*

že uzriem Hospodinovu dobrotu v krajine živých.

Očakávaj Hospodina!\*

Buď silný!

Nech je pevné tvoje srdce.\*

Očakávaj Hospodina!

Sláva Otcu i Synu i Svätému Duchu,

ako bola na počiatku nech je teraz i vždy i na veky vekov. Amen.

*Všetci:* **Očakávaj Hospodina! Buď silný! Nech je pevné tvoje srdce.**

**Očakávaj Hospodina!**

**Čítanie z Písma** (2. Korintským 4, 5-7)

*Lektor:* Čítanie z druhého listu Korintským, zo štvrtej kapitoly:

„Veď nehlásame samých seba, ale Ježiša Krista, Pána, keďže my sme len vaši služobníci pre Ježiša. Lebo Boh, ktorý povedal: „Nech z temnôt zažiari svetlo!“, zažiaril v našich srdciach, aby priviedol na svetlo poznanie Božej slávy na tvári Ježiša Krista.Tento poklad však máme v hlinených nádobách, aby nesmierna moc bola z Boha, a nie z nás.“

*( T i c h o )*

**Modlitba**

*Liturg:* Každý, kto patrí do spoločenstva pokrstených, môže vedieť, že je spojený s celosvetovou cirkvou. Hoci nás často oddeľujú národné hranice, rôzne jazyky, alebo dokonca i teologické tradície, Boh vytvoril puto, ktoré prekonáva všetky bariéry. Zjednocuje nás ako svoj ľud a robí z nás sestry a bratov. Preto sa teraz takto pomodlime:

*Liturg:* Pane Ježišu Kriste, ty si svojim učeníkom zveril dielo svojej lásky.

*Zhromaždenie:* **Ďakujeme, že si nás povolal, aby sme boli tvojím ľudom.**

*Liturg:* Ty si centrom a hlavou svojej cirkvi.

*Zhromaždenie:* **Ďakujeme, že si nás povolal, aby sme boli tvojím ľudom.**

*Liturg:* V priebehu stáročí si nám dal za príklad mnohých svedkov viery.

*Zhromaždenie:* **Ďakujeme, že si nás povolal, aby sme boli tvojím ľudom.**

*Liturg:* Posilni, Pane, všetkých pokrstených a pomôž im vyznať ťa svojím životom vo svojej rodine, práci, škole, politike, či v podnikaní. Daj, aby na každom jednom z nás, ktorí sa k tebe hlásime, bolo zreteľne vidieť, že si naozaj stredobodom nášho života.

*Zhromaždenie:* **Pamätaj, Pane, na svoju cirkev a posilňuj ju.**

*Liturg:* Požehnaj múdrosťou, Pane, všetkých, ktorí sú povolaní ohlasovať evanjelium, aby rozpoznali potreby doby, otvorili svoje uši ľuďom a vierohodne vystupovali ako tvoji svedkovia.

*Zhromaždenie:* **Pamätaj, Pane, na svoju cirkev a posilňuj ju.**

*Liturg:* Obdar svojím Duchom, Pane, predstavených našej denominácie, aby boli pre nás dobrým príkladom viery, povzbudzovali nás v pravej nádeji a viedli nás po ceste tvojej lásky.

*Zhromaždenie:* **Pamätaj, Pane, na svoju cirkev a posilňuj ju.**

*Liturg:* Pane Bože, tam, kde chce cirkev svedčiť o Kristovi, potrebuje veľa múdrosti, aby preniesla jeho posolstvo do každodenného života. Potrebuje mať otvorené oči, aby rozpoznala tvoje dielo aj v cudzích ľuďoch. Potrebuje mať zdravú mieru sebavedomia, aby dokázala viesť dialóg aj s tými, ktorí zmýšľajú inak. Preto voláme:

*Zhromaždenie:* **Ty sám, Pane Ježišu, veď svoju cirkev a sprevádzaj ju.**

*Liturg:* Udeľ, Pane, svojmu ľudu dar pozornosti, trpezlivosti a múdrosti.

*Zhromaždenie:* **Ty sám, Pane Ježišu, veď svoju cirkev a sprevádzaj ju.**

*Liturg:* Udeľ, Pane, svojmu ľudu dar rozvahy a schopnosť načúvania.

*Zhromaždenie:* **Ty sám, Pane Ježišu, veď svoju cirkev a sprevádzaj ju.**

*Liturg:* Udeľ, Pane, svojmu ľudu dar vzájomnej úcty, autentického záujmu a starostlivosti jeden o druhého.

*Zhromaždenie:* **Ty sám, Pane Ježišu, veď svoju cirkev a sprevádzaj ju.**

*Liturg:* Trojjediný Bože, ty si zhromaždil svoju cirkev zo všetkých národov. Urob z nej nástroj svojej lásky medzi všetkými ľuďmi. Daj jej jazyk, ktorému ľudia rozumejú. Chráň ju pred paralýzou a posilňuj ju na jej ceste. O toto prosíme teba, ktorý žiješ a kraľuješ na veky vekov.

*Zhromaždenie:* **Amen.**

**Večerná pieseň na záver**

**Ukončenie: požehnanie a vyslanie**

*Liturg:* Nech nás požehná milosrdný a dobrý Boh skrze Ježiša Krista – to Slnko, ktoré nikdy nezapadá. Nech jeho Svätý Duch svieti v našich srdciach a dá nám dôveru, že zajtra je možný nový začiatok.

Nech nás v noci ochraňuje všemohúci Boh: Otec, Syn i Duch Svätý!

*Zhromaždenie:* **Amen.**

*Liturg:* Spievajte Bohu chvály a vďaky!

*Zhromaždenie:* **Vďaka nášmu Bohu!**

**Táto pobožnosť bola pripravená podľa materiálov pre rakúsku Noc kostolov uverejnených na stránke** [**https://www.langenachtderkirchen.at/downloads/materialien/**](https://www.langenachtderkirchen.at/downloads/materialien/)

**Materiály boli upravené pre potreby slovenského ekumenického spoločenstva.**

**Biblické texty boli citované podľa slovenského ekumenického prekladu Biblie vydanej Slovenskou biblickou spoločnosťou.**